Torsten Schack Pedersen (V), 2012-11-27:
Med det lovforslag, vi skal behandle, er der virkelig tale om et forslag, som jeg tror indeholder alt, hvad skufferne i Skatteministeriet måtte rumme af småjusteringer, præciseringer og ændringer af en lang række skattelove.
I Venstre ser vi naturligvis altid positivt på, om der kan laves forenklinger for skatteborgerne, og det er der bestemt elementer af i dette lovforslag.
Det er ganske fornuftigt, at regler bliver præciseret, klargjort og opdateret, så det er lettest for borgere og virksomheder og såmænd også for skattevæsenet at håndtere de regler og vilkår, der gælder.
Det er der en række elementer i lovforslaget som ganske fornuftigt får præciseret og gjort klart, og det synes vi er positivt.
Men når man ser på et forslag med så mange forskellige elementer, kan man jo godt igen undres over regeringens luftige ord om god regeringsførelse, for det er nok ikke kommet bag på nogen i Skatteministeriet, at det skulle fremsættes.
Det blev så til 19 dages høringsfrist for en stor del af forslaget og kun 8 dage for andre dele af det.
Det er altså de luftige ords møde med realiteterne.
Jeg vil ikke gennemgå alle lovforslagets delelementer – dem er der næsten for mange af til, at det giver nogen mening –
men blot sige, at for en række af dem ser det ganske fornuftigt ud, mens der for en stribe er grund til at være bekymret, og dem vil jeg så forholde mig til.
For det første foreslås det, at der indføres solidarisk hæftelse for opmagasinering af afgiftspligtige varer for virksomheder, der har fælles lagre.
Der må vi sige, at fra Venstres side forstår vi godt, at høringssvarene giver det forslag krasse ord med på vejen.
For det andet giver lovforslaget SKAT længere svartider til borgerne i særlige tilfælde, og efter Venstres opfattelse burde det faktisk være det modsatte.
Det kan sådan set isoleret set virke ganske tilforladeligt, men igen må vi fra Venstres side konstatere, at regeringen bruger enhver given lejlighed til at skærpe beskatningen af Danmark.
Under dække af såkaldte forenklinger og præciseringer ender lovforslaget pudsigt nok med, at staten kommer til at opkræve en større skattebetaling end tidligere.
Så i Venstre vender vi os imod regeringens storslåede kreativitet.
Jeg ved ikke, om skatteministeren har tænkt på regeringens nyeste flagskib i kampen for at vende tilbagegangen i dansk beskæftigelse, nemlig cirkusuddannelsen under Akademiet For Utæmmet Kreativitet, men i mine øjne er det altså en trist forestilling, at regeringen bruger enhver given lejlighed til at ramme danskerne og virksomhederne hårdere i skat.
I en tid, hvor Danmark taber arbejdspladser, er der brug for det modsatte, nemlig lavere skatter og afgifter for erhvervslivet.
Endelig indeholder forslaget en præcisering og justering af reglerne for beskatning af kapitalpensioner.
Det er følgelovgivning fra sommerens skatteaftale mellem regeringen, Venstre og De Konservative.
Grundtanken i forslaget er ganske fornuftig.
Det er klart, at ufordelte reserver, som den enkelte pensionsopsparer har krav på, må medgå i beskatningen, hvis man vælger at få sin kapitalpension beskattet nu og her til en lavere sats, end hvis man venter til pensionstidspunktet.
Så princippet er vi grundlæggende enige i, men der er dog alligevel rejst nogle bekymringer, som jeg håber vi kan få løst under udvalgsarbejdet.
Jeg er naturligvis enig i, at man ikke skal kunne få en rabat på beskatning af pensionsdepotet, uden at hele depotet regnes med, men uden at blive alt for teknisk vil jeg sige, at jeg som sagt håber, at vi kan finde en løsning på det problem, som PFA har rejst, under udvalgsarbejdet.
Det vil vi i hvert fald være meget hjælpsomme med fra Venstres side, for vi har selvfølgelig en fælles interesse i, at elementer fra skatteaftalen kan støttes af alle partier bag aftalen, og teknikken må vi så få til at passe til virkeligheden.
Det håber vi absolut kan lade sig gøre.
Samlet set indeholder lovforslaget som sagt noget fornuftigt, nogle præciseringer og justeringer, som er ganske fornuftige, men samtidig er der altså også problematiske forslag i det, og tilbage står, at regeringen ikke forpasser nogen lejlighed til at øge skatter og afgifter i Danmark.
Og derfor kan vi fra Venstre side ikke støtte det foreliggende lovforslag.